Savezna država Nju Džersi ukinula smrtnu kaznu
Zahvaljujući novom zakonu, pošteđeno je osam osuđenika koji su čekali na smrtnu kaznu u Nju Džersiju. Njihove kazne su preinačene u dož
Nju Džersi je od danas prva američka savezna država koja je nakon više od četiri decenije ukinula smrtnu kaznu. Zakonom, koji je danas potpisao guverner Džon Korzajn, smrtna kazna se zamjenjuje doživotnom robijom bez prava na uslovnu slobodu. Korzajn je rekao da je ovo dan napretka za one koji smrtnu kaznu odbacuju kao moralan i praktičan odgovor na zločin i ubijanje. Niko, iako je bilo osuđenih na smrt, u Nju Džersiju nije pogubljen još od 1963. Zahvaljujući novom zakonu, pošteđeno je osam osuđenika koji su čekali na smrtnu kaznu u Nju Džersiju. Njihove kazne su preinačene u doživotni zatvor. Kritičari smrtne kazne kažu da se time krši ustavna zabrana "surovog i neobičnog" kažnjavanja. Takođe kažu da analize DNK u nekim slučajevima dovode u pitanje sposobnost pravosuđa da precizno identifikuje sve one koji zaslužuju tu permanetnu kaznu. Pristalice smrtne kazne pak kažu da ona sprečava kriminalne pojave u društvu. Od 50 američkih saveznih država, u 36 se može izvršiti smrtna kazna. U SAD su u 2006. godini pogubljena 53 osuđena na smrt, najmanje u protekloj deceniji.